กรุงไทยตั้งเป้าอันดับ1 ทำแผนธุรกิจโกยกำไร
กรุงไทยปรับทัพกวาดลูกค้าเอสเอ็มอีและรายย่อยเพิ่ม ตั้งเป้าขึ้นแบงก์อันดับ 1
7 ม.ค. 2558

กรุงไทยปรับทัพกวาดลูกค้าเอสเอ็มอีและรายย่อยเพิ่ม ตั้งเป้าขึ้นแบงก์อันดับ 1 
นายวรภัค ธันยาวงษ์ กรรมการผู้จัดการใหญ่ ธนาคารกรุงไทย เปิดเผยว่า ได้จัดทำแผนยุทธศาสตร์ระยะ 7 ปี เริ่มต้นในปี 2558 ตั้งเป้าหมายขยับอัตรากำไรเป็น 6 หมื่นล้านบาท ภายในปี 2561 จากปี 2557 ที่คาดว่าน่าจะมีกำไรไม่ต่ำกว่า 3 หมื่นล้านบาท โดยแนวทางสู่เป้าหมาย คือ การปรับเปลี่ยนภายในจากนโยบายเคทีบี ทรานฟอร์เมชั่น ที่จะอุดช่องโหว่เพื่อก้าวสู่การเป็นธนาคารใหญ่อันดับ 1
“เป้าหมาย 3 ปี คือ การเป็นท็อป 3 ด้าน ขนาด ผลตอบแทน และการเติบโต โดย 5 ปีที่แล้วมูลค่าการตลาด 1.1 แสนล้านบาท ปัจจุบันเพิ่มขึ้น 3 เท่ามาอยู่ที่ 3.3 แสนล้านบาท ผลตอบแทนผู้ถือหุ้นสูงน่าพอใจ แต่ยังมีปัญหาเรื่องส่วนต่างดอกเบี้ยสุทธิ ต้นทุนทางการเงิน และผลตอบแทนต่อสินทรัพย์” นายวรภัค กล่าว
ปัจจุบันกรุงไทยมีขนาดใหญ่เทียบเคียงกับธนาคารกรุงเทพแล้ว แต่ผลกำไรยังสู้ไม่ได้ ในปีนี้จะเริ่มรุกในกลุ่มที่ช่วยสร้างรายได้และผลตอบแทนให้ธนาคารสูง คือ ธุรกิจขนาดกลางและขนาดย่อม (เอสเอ็มอี) รายกลางและรายเล็ก และลูกค้ารายย่อย แม้ว่าจะถูกมองเป็นกลุ่มที่ค่อนข้างเสี่ยง แต่ธนาคารมั่นใจว่าระบบการคัดกรองความเสี่ยงใหม่ที่พัฒนาขึ้น จะทำให้คุณภาพสินเชื่อดีขึ้น
“เราจะเป็นธนาคารหลักของเอสเอ็มอี วงเงิน 21-100 ล้านบาทให้ได้ ขณะนี้ยอดคงค้างสินเชื่อห่างจากกสิกรไทยที่เป็นอันดับ 1  อย่างมาก หากปรับระบบเสร็จจะทำตลาดทันที” นายวรภัค กล่าว